மொகலாயப் பேரரசர் அக்பரின் அரசவைக்கு வருகைதரும் ஓர் ஐரோப்பிய இளைஞன், தன்னை மொகலாய அரசப் பரம்பரையின் ஒரு வாரிசென அறிமுகப்படுத்துகிறான். இதுதான் புத்தகத்தின் பின்னட்டை சொல்லும் ஒரே வரி கதை. ஐரோப்பிய நாடுகளில் பிளேக் கொள்ளை நோய் (Black Death – 1348) நுழைந்ததில் இருந்து, தனது தலைநகரான பதேபூர் சிக்ரியைவிட்டு அக்பர் வெளியேறுவது (1585) வரையிலான காலக்கட்டத்தில் புத்தகத்தின் மையக்கதை பயணிக்கிறது. சல்மான் ருஷ்டியின் இதுவரை நான் படித்த புத்தகங்களில் கற்பனை கதைமாந்தர்களுடன் சில வரலாற்று மாந்தர்கள் வந்து போவார்கள். இப்புதினம் தலைகீழ். வரலாற்று மாந்தர்களுக்கிடையே ஐந்தாறு கற்பனை கதைமாந்தர்கள் புகுந்து, வரலாற்றில் பதியப்படாமல் போன சில முடிச்சுகளை அவிழ்த்துவிடுகிறார்கள்.